Video: Betogers beset steeds KZN-paaie    Betogers het deur die nag altesaam 26 vragmotors aan die brand gesteek. (Foto: Rob Beezy, Twitter) Groot paaie in KwaZulu-Natal was Saterdagoggend steeds vir motoriste gesluit nadat betogings deurnag in dié provinsie voortgeduur het. Verskeie paaie is steeds met brandende voorwerpe versper en betogers het Vrydagnag 26 vragmotors aan die brand gesteek. Die metropolisie en polisie is op hoë gereedheidsgrondslag geplaas nadat betogings Vrydag op verskeie snelweë en paaie in KwaZulu-Natal uitgebreek het. Sogenaamde Zuma-ondersteuners het in groot getalle opgeruk en die provinsie tot stilstand gebring. Maroela Media het vroeër berig die mense betoog glo om hul misnoeë met oudpres. Jacob Zuma se inhegtenisneming te kenne te gee. Volgens superintendent Parbhoo Sewpersad, woordvoerder van die Durbanse metropolisie, het die betogers deur die nag altesaam 26 vragmotors aan die brand gesteek. Paaie was Saterdagoggend steeds versper weens betogings in KwaZulu-Natal. (Foto: Verskaf) “Betogers het deur die nag paaie met brandende motorbande en ander voorwerpe versper en vragmotors aan die brand gesteek. Hulle het die polisie met klippe bestook en vuurwapens afgevuur,” het Sewpersad aan Maroela Media bevestig. Garrith Jamieson, verbonde aan ALS Paramedics, sê betogers het Vrydag omstreeks 20:00 een van hul ambulanse in Duff-weg tot stilstand gedwing. Dié ambulans het op ŉ noodgeval in die Mount Edgecombe-omgewing gereageer. “Die ambulanspersoneel het gelukkig op hul voete gedink en vinnig omgedraai en ŉ ander roete geneem,” sê Jamieson. Teen Saterdagoggend was daar weens betogings ses paaie in die eThekwini-distrik vir verkeer afgesper. Dit sluit onder meer die N3-snelweg in Mooirivier in. Dié pad was teen tyd van publikasie steeds in albei rigtings vir verkeer gesluit. Sewpersad sê die metropolisie het inligting ontvang dat daar nóg groot betogings vir die dag beplan word. #KZNShutdown #Violence N3 Route: Mooi River pic.twitter.com/nRvf5DbOtG — Rob Beezy (@TrafficSA) July 10, 2021 #KZNShutDown #Violence N3 Route (Update): ROAD CLOSED at Mooi River after multiple trucks attacked and torched overnight pic.twitter.com/APxDWVFnh1 — Rob Beezy (@TrafficSA) July 10, 2021